
1. NECESITATEA ÎNFIINŢĂRII OMBUDSMAN-ULUI PENTRU COPII ŞI ADOLESCENŢI

Ombudsman-ul, termen de origine suedeză, semnificând “purtător de cuvânt al doleanţelor”, este definit ca o persoană independentă şi obiectivă care cercetează plângerile cetăţenilor împotriva diferitelor organisme şi organizaţii, atât din sectorul public, cât şi din cel privat. În urma unei analize temeinice, acesta hotărăşte dacă plângerea este întemeiată şi formulează recomandări adresate organizaţiei în cauză, în scopul reglementării problemei.

Creată în Suedia, în anul 1809, instituţia a fost înfiinţată în anul 1919 în Finlanda, în Danemarca în 1955, şi în Norvegia în anul 1962. Începând cu anii ’60, instituţia a fost creată în diferite ţări din Commonwealth şi din Europa. Ombudsman-ul este total independent de puterea judecătorească.

Ncesitatea înfiinţării Ombudsman-ului pentru copii şi adolescenţi a fost reiterată în numeroase documente internaţionale.

Art. 18 din Convenţia privind drepturile copilului, semnată la New York pe 20 noiembrie 1989, stipulează că, în scopul garantării şi promovării drepturilor prevăzute de Convenţie, statele trebuie să asigure crearea unor instituţii, institute şi servicii, având ca obiectiv protejarea bunăstării copiilor.

Documentele sesiunii speciale a Adunării Generale a ONU dedicată copiilor – care a avut loc la New York între 8 şi 10 mai 2002 – stipulează că guvernele statelor participante trebuie să ia măsuri pentru implementarea unor acţiuni vizând crearea sau întărirea forurilor naţionale, cum ar fi un ombudsman independent pentru copii.

În ceea ce priveşte documentele europene, Recomandarea 1121 a Adunării Parlamentare a Consiliului Europei, adoptată la 1 februarie 1990, cu privire la drepturile copiilor, şi Rezoluţia A3-314/91 a Parlamentului European referitoare la problemele copiilor în Uniunea Europeană reprezintă documente care reflectă complexa problematică a drepturilor copiilor.

Rezoluţia Parlamentului European privind o Cartă eruopeană asupra drepturilor copilului (A3-0172/92 din 8 iulie 1992) solicită statelor membre, la art. 6, să înfiinţeze un ombudsman pentru drepturile copilului care să protejeze drepturile şi interesele lor, să primească solicitările şi sesizările acestora şi să 

monitorizeze transpunerea în practică a legilor prin care sunt respectate prevederile Cartei, precum şi să informeze şi să îndrume acţiunea organismelor publice în favoarea respectării drepturilor copiilor. În Rezoluţia A4-0393/96, din 12 ianuarie 1996, cu privire la măsurile vizând protecţia copiilor (art. 24), Parlamentul European cheamă statele membre să încurajeze implicarea socială a copiilor, în special prin numirea unui ombudsman al copiilor – după model norvegian sau în altă formă care şi-a dovedit eficienţa. În rezoluţie se stipulează că, în acest context, este important să existe instituţii şi organizaţii care în mod independent, imparţial şi eficient, să supravegheze respectarea legislaţiei privind drepturile copilului.

Recomandarea nr. 1286/1996 a Consiliului Europei referitoare la o strategie europeană vizând copiii prevede (art. 7) ca, prin intermediul Comitetului de Miniştri, să se lanseze statelor membre chemarea să numească un ombudsman pentru copii sau altă structură care să ofere garanţii de independenţă şi responsabilitate necesare îmbunătăţirii vieţii copiilor, instituţie accesibilă celor interesaţi prin intermediul serviciilor locale.

Prin Recomandarea nr. 1460/2000 paragraful 8, a Consiliului Europei, se lansează invitaţia ca, prin intermediul Comitetului de Miniştri, statele membre care nu au desemnat încă un ombudsman pentru copii să realizeze acest lucru cât mai curând, iar prin Recomandarea nr. 1551/2002 paragraful 4, a fost formulată chemarea de a promova şi întări drepturile copiilor şi a supraveghea respectarea lor.

La paragraful 5 al Recomandării nr. 1551/2002 se propune înfiinţarea Ombudsman-ului european pentru copii, având drept de iniţiativă în direcţia respectării drepturilor copiilor.

În art. 12 al Convenţiei europene privind exercitarea drepturilor copiilor – semnată pe 25 ianuarie 1996 la Strasbourg şi ratificată în martie 2003 – se prevede ca statele să încurajeze promovarea şi exercitarea drepturilor copiilor prin intermediul unor organisme care au, printre altele, următoarele atribuţii:
· să facă propuneri în vederea mai bunei aplicări a legii privind exercitarea drepturilor copiilor;
· să formuleze opinii privind proiectele de lege cu privire la drepturile copiilor;
· să furnizeze publicului, organelor competente şi mass-media, informaţii generale referitoare la exercitarea drepturilor copiilor;
· să cunoască punctele de vedere ale copiilor;
· să furnizeze informaţii relevante în domeniu.

2.  AVOCATUL COPILULUI în unele state europene
Funcţia de ombudsman este denumită diferit în diverse state, fiind întâlnite sintagme precum: mediator, apărător al dreptului copiilor, apărător al minorilor, avocatul copiilor, avocatul minorilor.

Instituţia ombudsman-ului este una foarte răspândită în Europa, fiind prezentă în multe ţări, fie la nivel naţional, fie local (de exemplu Austria, Belgia, Danemarca, Franţa, Irlanda, Lituania, Marea Britanie, Norvegia, Polonia, Portugalia, Rusia, Slovenia, Spania, Suedia, Ungaria).

Pe 9 iulie 2003, în timpul preşedinţiei italiene a Uniunii Europene, Comisia parlamentară pentru problemele copiilor a organizat o zi specială intitulată “Spre înfiinţarea unui ombudsman naţional pentru copii şi adolescenţi – comparaţie între experienţele europene în domeniu”, având ca obiectiv atât cunoaşterea experienţei ţărilor în care deja funcţionează această instituţie, cât şi contribuţia la dezbaterea privind ombudsman-ul european pentru copii şi adolescenţi.

Fiecare organism de profil înfiinţat în diferite state europene are propria sa structură şi caracteristici specifice. Există însă trăsături comune ce caracterizează organizarea şi atribuţiile ombudsman-ului pentru copii.

În ceea ce priveşte stuctura, există ţări în care a fost înfiinţat ombudsman-ul naţional (Danemarca, Franţa, Irlanda, Lituania, Norvegia, Portugalia, Polonia,), altele în care funcţionează ombudsmen la nivel regional (Belgia, Germania, Marea Britanie, Rusia, Spania) şi altele în care instituţia funcţionează atât la nivel regional, cât şi local (Austria). În unele cazuri organismele naţionale au şi servicii descentralizate la nivel local – de exemplu, în Franţa. Astfel, apărătorul copiilor are echivalenţi la nivel local, mulţi dintre ei voluntari, în 35 din cele 100 de departamente, prevăzându-se extinderea reţelei şi la teritoriile de peste mări.

În Danemarca a fost înfiinţat un Consiliu naţional pentru copii. În majoritatea statelor însă, ombudsman-ul naţional este numit de Guvern sau de un ministru din Cabinet.

În Norvegia, ombudsman-ul este numit de Rege, la propunerea Guvernului. În Portugalia şi Polonia, ombudsman-ul este ales de Parlament, cu o majoritate calificată, cu aprobarea celor două Camere.

Mandatul ombudsman-ului este de 5 sau 6 ani, fiind de 4 ani numai în Norvegia şi Portugalia.

Uneori, mandatul ombudsmna-ului este mai lung decât al forului care l-a numit, subliniind independenţa instituţiei faţă de puterile politice – de exemplu în Comunitatea Autonomă Madrid. 

Pentru a întări independenţa instituţiei, au fost prevăzute reguli clare de incompatibilitate cu alte activităţi.

În unele ţări, atribuţia de protecţie a drepturilor copilului a fost preluată de departamente interne ale unor organisme cu competenţe mai generale privind respectarea drepturilor omului – este cazul Ungariei, Portugaliei şi a Comunităţii Autonome Catalonia.

Atribuţiile ombudsman-ului sunt în general aceleaşi în majoritatea ţărilor, constând, în principal, în promovarea şi răspândirea informaţiei cu privire la drepturile copiilor, acordând consiliere atât cetăţenilor individuali, cât şi organismelor guveranamentale şi legislative, în vederea adoptării unor iniţiative adecvate în ascultarea doleanţelor copiilor, prin înfiinţarea unor linii telefonice speciale, primirea sesizărilor, acordarea de asistenţă în cazuri concrete.

Consiliul danez care se ocupă de problema drepturilor minorilor nu tratează însă cazuri individuale, înctomind în special studii şi răspândind informaţii despre drepturile copiilor şi adolescenţilor.

În unele cazuri, ombudsman-ul are puteri sporite, putând reprezenta interesele copiilor din punct de vedere instituţional (Suedia), sau să efectueze anchete privind încălcarea drepturilor copiilor (Spania – Comunitatea Autonomă Madrid, Belgia – Comunitatea francofonă), având posibilitatea să solicite documente şi informaţii de la autorităţile competente, sau să acorde consultanţă juridică (Portugalia).

În anumite ţări, sarcinile ombudsman-ului nu sunt strict definite prin legile de înfiinţare a instituţiei, pentru a nu limita capacităţile operaţionale ale instituţiei şi a-i permite să fie flexibilă şi adaptabilă la circumstanţe (Norvegia).

Ombudsmen-ii regionali  sunt mult mai implicaţi în acordarea de asistenţă în cazuri concrete – datorită distribuţiei teritoriale a birourilor –, fiind mai aproape de problemele la nivel local.

În Steiermark – regiune din sud-estul Austriei – ombudsman-ul regional are subordonaţi – numiţi “ambasadori” – în şcoli şi alte centre, care culeg informaţii, menţinând astfel activă funcţia de protecţie a drepturilor copiilor şi adolescenţilor.

· Franţa

Instituţia Apărătorului copiilor a fost înfiinţată prin Legea nr. 196 din 6 martie 2000, în scopul apărării şi promovării drepturilor copiilor. Apărătorul analizează reclamaţiile persoanelor care consideră că au fost încălcate drepturile copilului, în scopul de a determina intervenţia structurilor competente, fără a interfera cu procedurile judiciare în desfăşurare.

Dintre misiunile Apărătorului copiilor, pot fi menţionate:
· primirea, analizarea şi încercarea de a rezolva cazurile individuale de nerespectare a drepturilor copilului;
· identificarea eventualelor disfuncţionalităţi care afectează negativ drepturile minorilor, în diferite circumstanţe;
· iniţierea sau propunerea unor modificări ale actelor normative în scopul eficientizării acţiunilor vizând respectarea drepturilor copilului;
· desfăşurarea unor acţiuni de informare şi de formare, pentru ca adulţii şi copiii să cunoască mai bine drepturile copilului, în vederea respectării lor.

Sesizările adresate Apărătorului copiilor se fac numai în scris. În fiecare departament adminsitrativ-teritorial există “corespondenţi teritoriali” care reprezintă Apărătorul copiilor.

Apărătorul copiilor este numit prin decret al Consiliului de Miniştri, mandatul său fiind de şase ani. Mandatul nu mai poate fi reînnoit. Apărătorul copiilor nu poate fi revocat din funcţie decât în cazuri speciale – de neîndeplinire a sarcinilor în timpul mandatului, în condiţiile stabilite prin decret al Consiliului de Stat. Incompatibilităţile sunt stipulate prin lege. Apărătorul copiilor aduce la cunoştinţa autorităţii judiciare aspectele susceptibile de a provoca măsuri de asistenţă, în conformitate cu art. 375 din Codul civil, sau orice altă informaţie în posesia căreia a intrat cu ocazia sesizării sale de către un minor implicat într-o procedură în curs.

Art. 230.1 şi art. 340 alin. 5 din Codul electoral stipulează că pe perioada mandatului, Mediatorul republicii şi Apărătorul copiilor nu pot candida la funcţia de consilier municipal general sau regional.

În calitate de autoritate constituită, Apărătorul copiilor are obligaţia, prevăzută de art. 40 alin. 2 din Codul de procedură penală, de a înştiinţa fără întârziere Procurorul republicii cu privire la faptele care ar putea avea o încadrare penală, care îi sunt aduse la cunoştinţă în timpul mandatului său.

Apărătorul copiilor poate sesiza direct Comisia naţională de deontologie privind securitatea persoanelor
 şi Înalta autoritate de luptă împotriva discriminărilor şi pentru promovarea egalităţii.

· Irlanda

În anul 2002 a fost promulgată Legea privind ombudsman-ul pentru copii (Ombudsman for Children Act 2002), prin care s-a înfiinţat această instituţie. Principalele sale competenţe sunt:
· promovarea drepturilor şi bunăstării copiilor;
· analiza sesizărilor făcute de copii, sau în numele acestora, în legătură cu activitatea diferitelor foruri. 

În conformitate cu prevederile acestei legi, ombudsman-ul reprezintă minorii, cu excepţia celor care fac deja parte din instituţiile de învăţământ ale forţelor de apărare.

Ombudsman-ul pentru copii poate investiga fie din proprie iniţiativă, ca urmare a unei sesizări din partea unui copil, a unui membru de familie, sau a unui expert care se ocupă de problemele copiilor.

· Islanda

Conform Legii privind ombudsman-ul pentru copii (art. 3) – intrată în vigoare la 1 ianuarie 1995 –,  dintre atribuţiile acestuia pot fi menţionate:

· să promoveze dezbaterile care să conducă la elaborarea de politici vizând problemele copiilor;

· să formuleze propuneri de îmbunătăţire a procedurilor legale şi administrative relevante pentru copii;

· să urmărească respectarea acordurilor internaţionale, ratificate de Islanda, cu privire la drepturile şi bunăstarea copiilor;

· să ia atitudine faţă de încălcările, prin fapte sau omisiuni, ale drepturilor copiilor;

· să contribuie la sporirea şi cunoaşterea legislaţiei referitoare la copii şi adolescenţi;

Ombudsman-ul este numit de Parlament.

· Italia

Legislaţia italiană pentru protecţia drepturilor copiilor, având la bază convenţiile internaţionale în materie, îşi are originea în Legea nr. 451/1997 prin care a fost înfiinţată Comisia parlamentară pentru problemele copiilor, Centrul naţional de monitorizare pentru copii şi adolescenţi şi Centrul naţional de documentare şi analiză pentru copii şi adolescenţi.

Comisia are ca obiectiv precizarea unor orientări şi monitorizarea implementării acordurilor internaţionale şi a legislaţiei privind drepturile copiilor şi optima dezvoltare a minorilor. Comisia solicită date şi informaţii privitoare la rezultatele activităţilor desfăşurate în domeniul respectării drepturilor copiilor şi prezintă un raport anual Camerelor Parlamentului referitor la progresele înregistrate, formulând şi propuneri de adaptare a legislaţiei, pentru a o armoniza cu legislaţia comunitară în vigoare şi principiile Convenţiei de la New York.

La fiecare doi ani, Centrul naţional de monitorizare, înfiinţat pe lângă Biroul premierului şi desfăşurându-şi în prezent activitatea la Ministerul muncii şi politicilor sociale, întocmeşte un Plan naţional de acţiune referitor la intervenţiile vizând protecţia drepturilor copiilor, precum şi un raport privind situaţia copiilor din Italia şi implementarea drepturilor relevante.

O activitate intensă şi diversificată desfăşoară şi Centrul naţional de documentare şi analiză care publică buletine periodice cuprinzând lucrări de cercetare privind problematica copiilor.

Sunt reglementate şi aspecte administrative şi juridice vizând şi alte sectoare administrative cu implicaţii în domeniul drepturilor copiilor.

În Italia, în vederea contracarării “atomizării competenţelor” între diferite organisme din domeniu, a fost înfiinţată o Autoritate naţională pentru drepturile copiilor, care se bucură de independenţă faţă de puterea politică şi de alte organizaţii guvernamentale, având capacitate de intervenţie la nivelul diferitelor foruri.

O atenţie specială s-a acordat împărţirii atribuţiilor între stat şi regiuni, în conformitate cu modificările introduse de Legea nr. 3/2002.

Protecţia drepturilor copiilor implică, pe de o parte, atenţie acordată respectării acestor drepturi, considerând copilul ca persoană – din punctul de vedere al legislaţiei civile şi penale –, dar şi atenţie acordată politicilor sociale, celor privind sănătatea, educaţia, dezvoltarea fizică şi psihică, pregătirea profesională etc., care implică tânăra generaţie şi viaţa ei socială.

Copiii şi adolescenţii sunt mai expuşi la riscurile sociale, având mai mult nevoie de sprijin din partea structurilor publice.

În actuala configuraţie instituţională din Italia, politicile sociale sunt cu precădere în responsabilitatea legislativă şi administrativă a regiunilor – art. 117 şi art. 118 din Constituţie –, intrând sub incidenţa organelor guvernării locale.

Competenţele statului se păstrează în domeniul învăţământului, în conformitate cu art. 33 din Constituţie, cu asigurarea autonomiei instituţiilor de învăţământ. Celelalte politici sociale sunt transferate însă regiunilor.

Statul păstrează însă importante competenţe în domeniu, din punct de vedere legislativ, stabilind nivelul de bază al serviciilor care trebuie asigurate în legătură cu drepturile sociale şi civile şi care trebuie garantate la nivel naţional – art. 117, paragraful 2, lit. m din Constituţie.

Statul poate asigura faptul ca pe plan regional, nivelul de bază al serviciilor să fie garantat tuturor cetăţenilor, în special grupurilor mai vulnerabile, cum ar fi copiii şi adolescenţii. Management-ul politicilor sociale implicând copiii şi adolescenţii revine însă guvernării locale. 

Protecţia drepturilor copiilor, în calitate de persoane, este însă de competenţa statului, fiind legată de prevederile art. 117 din Constituţie paragraful 2 şi, de asemenea, în legătură cu ordinea şi securitatea publică şi cu relaţiile internaţionale ale statului.

În 8 regiuni au fost create organisme specifice cu rol de apărare a drepturilor copiilor: regiunea Veneto (Legea regională nr. 42/1988); regiunea Abruzzo (Legea regională nr. 15/1989); regiunea Piemonte (Legea regională nr. 55/1989); regiunea Friuli – Venezia Ciulia (Legea regională nr. 49/1993); regiunea Umbria (Legea regională nr. 3/1997); regiunea Puglia (Legea regională nr. 10/1999); regiunea Marche (Legea regională nr. 18/2002); regiunea Lazio (Legea regională nr. 38/2002).

Deocamdată ombudsmen-ii activează doar în Veneto, Friuli, Lazio şi Marche, în celelalte regiuni funcţionând doar birouri pe lângă guvernarea locală.

Deşi poartă denumiri diferite, persoanele care reprezintă instituţia ombudsman-ului sunt alese cu majoritate calificată de către Consiliul regional, putând a fi revocaţi din funcţie numai de acest Consiliu – cu acelaşi tip de majoritate.

Legile din regiunile Veneto şi Lazio stipulează în mod expres faptul că ombudsman-ul îşi desfăşoară activitatea având deplină libertate de decizie, fără vreo constrângere din afară.

Sunt prevăzute situaţii clare de incompatibilitate, tocmai pentru asigurarea independenţei – de exemplu, cu funcţia de parlamentar, consilier regional, membri în conducerea partidelor politice sau a sindicatelor, administratori de companii publice.

Candidaţii la postul de ombudsman trebuie să îndeplinească, conform legii, anumite condiţii: studii superioare (în Veneto şi Lazio), sau 15 ani de experienţă dovedită cu acte (Marche), activitate în domeniul administrativ-juridic (Friuli şi Lazio), în domeniul protecţiei depturilor minorilor, experienţă în domeniul ajutorării copiilor.

Comisarii de profil au mandat de 5 ani, în unele cazuri sunt reprezentaţi în Guvernul regional (Veneto şi Marche), sau în Consiliul regional (Lazio), în timp ce în Friuli Biroul comisarului se află pe lângă Direcţia regională de servicii sociale.

În general, activitatea ombudsmen-ilor se bazează pe angajaţii şi facilităţile puse la dispoziţie de regiune. În Lazio însă, ombudsman-ul dispune de o structură organizaţională specială, putând include şi birouri la nivel local.

În privinţa competenţelor, putem menţiona 4 tipuri de sarcini de bază:
· recrutarea şi pregătirea personalului care să acţioneze în vederea respectării drepturilor copilului;
· promovarea unor iniţiative vizând respectarea drepturilor copiilor;
· consiliere în domeniul juridic şi administrativ;
· raportarea situaţiilor de risc către autorităţile competente.

În Lazio şi Marche au fost adoptate legi care atribuie competenţe suplimentare ombudsmen-ilor, cum ar fi: monitorizarea îngrijirii copiilor instituţionalizaţi sau aflaţi temporar în custodia altor familii, promovarea, în colaborare cu autorităţile locale şi cu organizaţiile de voluntariat, a unor iniţiative vizând protecţia drepturilor copiilor, colaborarea privind colectarea şi procesarea datelor referitoare la minori, supravegherea programelor TV, a diferitelor forme de comunicare, semnalând orice încălcare a drepturilor la Autoritatea pentru garantarea comunicaţiilor, asistenţă în proceduri administrative, analiza măsurilor destinate copiilor străini neînsoţiţi.

Forurile competente din celelalte 4 regiuni sunt de natură colectivă, incluzând atât politicieni, cât şi experţi, şi îşi desfăşoară activitatea împreună cu autorităţile. In Umbria, legile nu fac referire la procedura de numire, dar definesc organismul ca “un instrument cognitiv pentru programarea şi coordonarea politicilor pentru copii”, specificând că acest organism îşi exercită atribuţiile prin intermediul facilităţilor puse la dispoziţie de guvernul regional.

Centrul regional pentru problemele copiilor din Umbria se ocupă şi de promovarea implicării copiilor în planificarea acţiunilor care îi privesc şi de monitorizarea calităţii acţiunilor şi serviciilor adresate copiilor, cu o evaluare corectă a eficienţei.

Există proiecte de lege depuse în Parlament, care vizează crearea “unei culturi a copilului”, prin răspândirea informaţiilor referitoare la respectarea drepturilor copiilor, o mai bună supraveghere a implementării convenţiilor internaţionale, promovarea programelor de prevenire, recrutarea şi pregătirea personalului, sarcini privind raportarea către Guvern a acţiunilor întreprinse, sarcini privind performanţele acţiunilor administrative – raportarea factorilor de risc şi examinarea actelor administrative vizând copiii –, acte de natură judiciară – înaintarea plângerilor către autorităţile judiciare competente, participare în instanţă pentru a reprezenta copilul şi a-i proteja interesele.

Există discuţii privitoare la numirea ombudsman-ului de către preşedinţii celor două Camere – în cazul Parlamentului bicameral –, dar şi asupra extinderii în timp a mandatului – un singur mandat mai îndelungat, sau un mandat mai scurt, reînnoibil o singură dată.

Organizarea internă privind funcţionarea Biroului ombudsman-ului este stabilită prin reglementări interne elaborate chiar de către ombudsman.

Pentru asigurarea unei bune colaborări între ombudsman-ul naţional şi diferite organisme regionale cu competenţe în domeniu, analiştii recomandă înfiinţarea unui organism ad-hoc de colaborare şi coordonare: Conferinţa naţională pentru garantarea drepturilor copiilor, sub preşedinţia ombudsman-ului naţional şi compusă din toţi ombudsmen-ii regionali. Conferinţa va fi nu numai un forum pentru schimbul de informaţii şi experienţe pozitive, ci şi un centru de coordonare, cu referire specială la identificarea procedurilor de schimb eficient de informaţii privind protecţia copilului. Reuniunile Conferinţei ar trebui să fie cel puţin o dată pe trimestru, iar ombudsman-ul ar trebui să coordoneze o reţea incluzând toate organismele – publice sau private – cu competenţe în domeniul protecţiei copiilor, care operează la nivel naţional şi internaţional.

Ombudsman-ul va putea astfel să colaboreze cu organisme comunitare de profil sau cu organizaţii neguvernamentale care se ocupă de protecţia drepturilor copilului.

Se are în vedere ca ombudsman-ul să poată încheia protocoale de intenţie cu ministerele, cu autorităţile publice locale şi naţionale, cu UNICEF, alte organisme internaţionale, asociaţii profesionale, organizaţii neguvernamentale etc.

Se are în vedere acordarea de puteri sporite ombudsman-ului, cum ar fi: solicitarea administraţiilor publice, a diverselor organisme şi organizaţii să furnizeze informaţii privind protecţia copiilor, dispunând inspecţii şi analize în situaţii concrete, dreptul de a se prezenta în instanţă – în procese civile, penale sau administrative.

Ombudsman-ul trebuie, conform aprecierii analiştilor, să aibă posibilitatea să aducă amendamente la legislaţie, prezentând opinii în domeniul său de competenţă, putând propune adoptarea unor iniţiative, chiar de natură legislativă, privind protecţia drepturilor minorilor.

Ombudsman-ul este chemat să îndeplinească următoarele atribuţii:
· monitorizarea implementării convenţiilor internaţionale şi intrarea în vigoare a legislaţiei europene şi naţionale în domeniu;
· promovarea iniţiativelor de răspândire a informaţiilor privind drepturile copiilor;
· înfiinţarea unei linii telefonice gratuite, accesibilă copiilor şi celor care vor să raporteze încălcarea drepturilor lor;
· desfăşurarea activităţilor prevăzute în art. 12 paragraful 2 din Convenţia europeană privind exercitarea drepturilor copiilor, semnată la Strasbourg pe 25 ianuarie 1996, implementată în legislaţia naţională prin Legea nr. 77/2003;
· încurajarea medierii, în conformitate cu art. 13 din Convenţie şi pregătirea personalului care activează în sector.

Prin Legea nr. 149/2001, intrată în vigoare la 1 iulie 2007, a fost înfiinţată instituţia Avocatului pentru minori. Orice copil sau adolescent va avea dreptul la un apărător în caz de necesitate, în special în cauze privind adopţia, tutela minorului aflat în dificultate etc.

· Norvegia

Ombudsman-ul pentru copii este o instituţie independentă, neutră din punct  de vedere  politic, creată prin Legea nr. 5/1981 cu modificările ulterioare. Numirea se face de către Rege (art. 2), pentru un mandat de patru ani. Principala sa îndatorire este aceea de a promova interesele copiilor în societate şi de a monitoriza standardul de viaţă a copiilor.

La iniţiativa Norvegiei a fost înfiinţată Reţeaua europeană a ombudsmen-ilor pentru copii (ENOC), care funcţionează sub tutela Consiliului Europei şi are sediul la Strasbourg.

Ombudsman-ul se află, din punct de vedere administrativ, sub jurisdicţia Ministerului pentru problemele copiilor şi ale familiei, fără ingerinţă din partea Parlamentului sau a Guvernului.

Alte îndatoriri ale ombudsman-ului (art. 3) sunt:
· propune măsuri vizând întărirea securităţii copiilor;
· prezintă propuneri de măsuri care să prevină sau să soluţioneze eventuale conflicte sau dezacorduri apărute între copii şi societate;
· asigură răspândirea unui bagaj mare de informaţii, adresat sectoarelor public şi privat, cu privire la drepturile copiilor şi măsurile care se impun pentru respectarea lor.

Ombudsman-ul hotărăşte dacă faptele prezentate în faţa sa sunt suficiente pentru a demara acţiuni corespunzătoare. Ombudsman-ul are liber acces la orice instituţie publică sau privată cu activitate în domeniul drepturilor copiilor.

Autorităţile guvernamentale şi alte instituţii au obligaţia de a furniza ombudsman-ului toate informaţiile de care acesta are nevoie pentru buna desfăşurare a activităţii sale.

· Portugalia

Instituţia ombudsman-ului are ca obiectiv promovarea şi apărarea drepturilor copiilor, salvgardarea intereselor legitime ale acestora, analizând sesizările privind acţiuni întreprinse sau omisiuni ale organismelor publice, făcând  recomandări  organelor  competente, fără a avea însă putere de decizie.

Acţiunile ombudsman-ului nu sunt dependente de alte măsuri prevăzute de sistemul juridic portughez. Ombudsman-ul intervine pe lângă organele competente pentru a întrerpinde acţiuni şi a lua cele mai bune măsuri în vederea garantării drepturilor şi libertăţilor fundamentale ale copiilor.
Biroul ombudsaman-ului a dispus înfiinţarea unei linii telefonice numită “Mesaje din partea copiilor”, ceea ce permite culegerea de informaţii şi, dacă este cazul, luarea unor măsuri menite să asigure protecţia drepturilor copilului în cauză, dar şi formularea unor recomandări generale adresate unor instituţii anume cu privire la cea mai bună cale de asigurare a respectării anumitor drepturi.

În anul 1998 a fost adoptat Decretul-lege nr. 98/1998 privind înfiinţarea Comisiei naţionale de protecţie a copiilor şi adolescenţilor aflaţi în situaţie de risc – urmare a Recomandării nr. 1286 a Adunării Parlamentare a Consiliului Europei.

Comisia naţională întocmeşte un raport anual de activitate.

Dintre atribuţiile Comisiei naţionale (art. 1), pot fi menţionate:

· introducerea unor amendamente la legislaţia în vigoare;
· dinamizarea, în cadrul Pactului de cooperare pentru solidaritate socială, a protocoalelor dintre comisiile de protecţie a minorilor, departamentele de stat cu activitate în domeniu şi instituţiile de solidaritate socială sau alte instituţii private;
· impulsionarea creării de echipe interdisciplinare şi asigurarea unei pregătiri complexe de specialitate;
· înfiinţarea unor centre de primire a urgenţelor, acolo unde este necesar;
· asistenţă şi sprijin acordate comisiilor de protecţie a minorilor.

· Spania  

Comunitatea Autonomă Andalucia

Prin Legea nr. 9/1983, cu modificările ulterioare, s-a înfiinţat instituţia Apărătorului poporului andaluz, în calitate de comisar, reprezentant al Parlamentului din Andalucia, în scopul apărării drepturilor şi libertăţilor recunoscute în Constituţie, monitorizând, în acest scop, activitatea Administraţiei autonome din Andalucia, prezentând Parlamentului Comunităţii Autonome Andalucia o dare de seamă anuală.

Apărătorul poporului este confruntat cu o gamă largă de probleme. Având în vedere complexitatea problemelor cu care se confruntă minorii, prin Legea nr. 1/1998 cu privire la Drepturile şi protecţia minorului, s-au reunit într-un singur act normativ prevederile vizând protecţia copiilor, lărgind astfel sfera competenţelor Apărătorului poporului şi în domeniul propriu de acţiune al Apărătorului minorului din Andalucia.

Comunitatea Autonomă Madrid

În Comunitatea Autonomă Madrid, înfiinţarea instituţiei Apărătorului minorului este prevăzută în Legea nr. 5/1996
. Se are în vedere asigurarea unei securităţi juridice sporite pentru afirmarea intereselor şi participarea socială a minorilor. 

Prin Legea nr. 6/1995, din 28 martie 1995, privind garantarea drepturilor copiilor şi adolescenţilor din Comunitatea Madrid, au fost evidenţiate preocupările legate de drepturile minorilor. Cu toate acestea, crearea funcţiei de Comisar parlamentar care să vegheze la respectarea drepturilor minorilor reprezintă o acţiune complementară eficientă şi specializată pentru promovarea şi recunoaşterea drepturilor copiilor.

Instituţia Apărătorului minorului este reglementată pornind de la modelul Avocatului poporului, în conformitate cu contextul politico-juridic din Spania.

Legea cuprinde şase titluri:
· primul titlu este consacrat aspectelor privind statutul juridic, precizându-se gama competenţelor Apărătorului copilului;
· al doilea şi al treilea introduc reglementări referitoare la proceduri şi rezoluţii;
· al patrulea titlu stabileşte acţiunile de prevenţie şi orientare care trebuie să fie parte integrantă a modului de lucru al instituţiei, pentru a nu deveni un simplu birou de sesizări şi reclamaţii;
· al cincilea precizează caracteristicile raportului anual adresat Parlamentului;
· al şaselea titlu stabileşte modul de organizare, precizând mijloacele materiale şi resursele umane necesare pentru o bună desfăşurare a activităţii, precum şi existenţa unui consiliu cu caracter consultativ, care va oferi sprijin înalt calificat şi obiectiv în luarea deciziilor.

Dintre competenţele Apărătorului minorului din Comunitatea Madrid, pot fi menţionate:

· monitorizarea activităţii Administraţiei publice şi a entităţilor private care prestează servicii destinate minorilor, pentru a verifica respectarea drepturilor acestora şi orientarea în ansamblul promovării şi apărării drepturilor minorilor;

· primirea şi transmiterea sesizărilor privitoare la ameninţări, vulnerabilităţi, situaţii dificile;

· propunerea unor reforme vizând procedurile şi reglementările în scopul de a eficientiza acţiunea de apărare a drepturilor copilului şi a îmbunătăţi serviciile destinate acestuia;

· desfăşurarea unor acţiuni care să permită cunoaşterea condiţiilor în care minorii îşi exercită drepturile şi a modului în care adulţii le respectă.

Apărătorul minorului nu poate interveni în sensul soluţionării cazurilor, aceasta fiind de competenţa organelor jurisdicţionale.

Apărătorul minorului este ales, cu majoritate absolută de voturi, pe o perioadă de 5 ani (art. 4). 

Apărătorul minorului îşi desfăşoară activitatea în deplină autonomie şi beneficiază şi după expirarea mandatului de imunitate în legătură cu opiniile exprimate în timpul exercitării funcţiunii.

În timpul exercitării mandatului, acesta nu poate fi arestat pentru delicte comise pe teritoriul Cumunităţii Madrid, cu excepţia situaţiei de flagrant delict. Judecarea şi eventuala inculpare este de competenţa Tribunalului Superior din Madrid.

În afara teritoriului Comunităţii Madrid, responsabilitatea penală este de competenţa Secţiei penale a Tribunalului Suprem (art. 9 . 3).

Apărătorul copilului are rang de ministru al Guvernului Comunităţii Autonome (art. 10). Apărătorul minorului nu are dreptul să modifice sau să anuleze hotărâri ale forurilor administrative, dar poate sugera modificarea criteriilor utilizate la elaborarea acestor hotărâri.

· Suedia

Ombudsman-ul copiilor este numit de Guvernul suedez pentru un mandat de şase ani. Ombudsman-ul înaintează Guvernului propuneri de amendamente la legislaţia existentă şi veghează la respectarea prevederilor convenţiilor internaţionale în domeniu.

Ombudsman-ul copiilor trebuie să participe la dezbaterile publice în probleme care ţin de competenţa sa, să promoveze interesele copiilor şi să influenţeze pozitiv atitudinea factorilor de decizie şi, în general, a tuturor adulţilor, fără a putea însă interveni în cazuri individuale.

De două ori pe an, ombudsman-ul analizează răspunsurile la un chestionar adresat minorilor. Pe lângă instituţia ombudsman-ului, există Consilii ale copiilor şi un Consiliu al tinerilor. Anual, ombudsman-ul prezintă Guvernului un raport de activitate, cu referire la situaţia copiilor şi adolescenţilor din Suedia.

Primul ombudsman a fost numit de către Guvern în iulie 1993.

� Comisia are competenţe în vegherea respectării deontologiei profesionale în diverse domenii de activitate. Această comisie poate fi sesizată de orice persoană care este victima unei încălcări a aspectelor legate de deontologie sau este martora unui asemenea eveniment


� Publicată în BOE nr. 284 din 25 noiembrie 1996

